პეტერ გუსტავ ლეჟენ დირიხლე

პეტერ გუსტავ ლეჟენ დირიხლე (გერმ. Peter Gustav Lejeune Dirichlet; დ. 13 ფურთუთა, 1805, დიურენი, საფრანგეთიშ იმპერია — ღ. 5 მესი, 1859, გეტინგენი, ჰანოვერიშ ომაფე) — გერმანალი მათემატიკოსი. მიშეღჷ დიდი მენცარული კონტრიბუცია რიცხუეფიშ თეორიაშ დო ფურიეშ სერიეფიშ თეორიაშ რკვიებაშა. დირიხლე რდჷ ართ-ართი მაართა მათემატიკოსი ნამუქჷთ წჷმარინუ ფუნქციაშ ფორმალური დეფინიცია.

დირიხლე გურაფულენდჷ ბონიშ გიმნაზიას. უკულ გურაფა გაგინძორჷ კელნიშ იეზუიტეფიშ გიმნაზიას. უმაღალაში გონათაფა მიღჷ კოლეჯ-დე-ფრანსის დო პარიზიშ უნივერსიტეტის. გურაფაშ თებაშ უკული დირიხლე მუშენდჷ ბრესლაუშ, ბერლინიშ დო გეტინგენიშ უნივერსიტეტეფს. რდჷ პრუსიაშ მენცარობეფიშ აკადემიაშ, სანქტ-პეტერბურგიშ მენცარობეფიშ აკადემიაშ, გეტინგენიშ მენცარობეფიშ აკადემიაშ, საფრანგეთიშ მენცარობეფიშ აკადემიაშ, შვედეთიშ მენცარობეფიშ ომაფე აკადემიაშ, ბელგიაშ მენცარობეფიშ ომაფე აკადემიაშ დო ლონდონიშ ომაფე ჯარალუაშ მაკათური. დირიხლეშ ჯოხონობაშ რე ართ-ართი კრატერი თუთას დო ართი ასტეროიდი.

გიშნაგორა პუბლიკაციეფი




რესურსეფი ინტერნეტის
 პეტერ გუსტავ ლეჟენ დირიხლე ენციკლოპედია ბრიტანიკას
 Johann Peter Gustav Lejeune Dirichlet – Œuvres complètes – Gallica-Math


კატეგორია:გერმანალეფი
კატეგორია:გერმანალი მათემატიკოსეფი
კატეგორია:დუნაბადი 1805
კატეგორია:ნაღურა 1859